Title: ประกาศกรมเจรจาการค้าระหว่างประเทศ เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับข้อมูลข่าวสารส่วนบุคคลของกรมเจรจาการค้าระหว่างประเทศ

ประกาศกรมเจรจาการค้าระหว่างประเทศ

ประกาศกรมเจรจาการค้าระหว่างประเทศ
เรื่อง
การดำเนินการตามพระราชบัญญัติข้อมูลข่าวสารของราชการ พ.ศ. ๒๕๔๐
เกี่ยวกับข้อมูลข่าวสารส่วนบุคคลของกรมเจรจาการค้าระหว่างประเทศ[๑]

เพื่อให้เป็นไปตามมาตรา ๒๓ (๑) (๒) (๓) แห่งพระราชบัญญัติข้อมูลข่าวสารของราชการ
พ.ศ. ๒๕๔๐ ที่กำหนดให้หน่วยงานของรัฐต้องปฏิบัติเกี่ยวกับการจัดระบบข้อมูลข่าวสารส่วนบุคคลโดยจัดให้มีการพิมพ์ในราชกิจจานุเบกษา
และตรวจสอบแก้ไขให้ถูกต้องโดยเสมอ นั้น

กรมเจรจาการค้าระหว่างประเทศเป็นส่วนราชการระดับกรมในสังกัดกระทรวงพาณิชย์
หน่วยงานในสังกัดระดับสำนักที่จัดระบบข้อมูลข่าวสารส่วนบุคคลตามพระราชบัญญัติข้อมูลข่าวสารของราชการ
พ.ศ. ๒๕๔๐

จึงขอประกาศข้อมูลข่าวสารส่วนบุคคลของกรมเจรจาการค้าระหว่างประเทศ
ดังต่อไปนี้

สำนักบริหารกลาง ส่วนการเจ้าหน้าที่
๑. งานอัตรากำลังและระบบงาน
(ก) ประเภทบุคคลที่มีการจัดเก็บข้อมูลไว้
- ข้าราชการระดับ ๙ - ๑๐ สังกัดกรมเจรจาการค้าระหว่างประเทศ
- ข้าราชการระดับ ๑ - ๘ สังกัดกรมเจรจาการค้าระหว่างประเทศ
- ลูกจ้างประจำสังกัดกรมเจรจาการค้าระหว่างประเทศ
(ข) ประเภทของระบบข้อมูลข่าวสารส่วนบุคคล
- สมุดประวัติ/แฟ้มประวัติ/ก.พ. ๗
(ค) ลักษณะการใช้ข้อมูลตามปกติ
- ใช้ในการบริหารงานบุคคลของกรมเจรจาการค้าระหว่างประเทศ
(ง) วิธีการขอตรวจดูข้อมูลข่าวสารของเจ้าของข้อมูล
- กรอกแบบขอตรวจสอบ ก.พ. ๗ แฟ้มประวัติ หรือสมุดประวัติที่กำหนด
- เลขานุการกรม หัวหน้าส่วนการเจ้าหน้าที่
หรือข้าราชการในส่วนการเจ้าหน้าที่ตั้งแต่ระดับ ๕ ขึ้นไป สำนักบริหารกลาง เป็นผู้พิจารณาอนุมัติ
(จ) วิธีการขอให้แก้ไขเปลี่ยนแปลงข้อมูล
- การขอแก้ไขวัน เดือน ปีเกิด ให้ปฏิบัติตามระเบียบสำนักนายกรัฐมนตรีว่าด้วยการขอแก้ไข
วัน เดือน ปีเกิด ในทะเบียนประวัติราชการ พ.ศ. ๒๕๒๗
- การแก้ไขเพิ่มเติมรายการใน ก.พ. ๗ มีแนวทางปฏิบัติ
ดังนี้
(๑) รายการเปลี่ยนแปลงหรือเพิ่มเติมที่จะต้องแจ้งให้ส่วนการเจ้าหน้าที่ทราบเพื่อบันทึกใน
ก.พ. ๗
(๑.๑) การผ่านการอบรม ดูงาน และการได้รับเครื่องราชอิสริยาภรณ์แจ้งการเปลี่ยนแปลงหรือเพิ่มเติมรายการดังกล่าว
โดยแนบสำเนาเอกสารหลักฐานที่เกี่ยวข้องให้ส่วนการเจ้าหน้าที่จำนวน ๑ ชุด
(๑.๒) การเพิ่มวุฒิบัตรการศึกษา ให้หลักฐานประกาศนียบัตรปริญญาบัตรและสำเนาใบแสดงการศึกษา
(Transcript) จำนวน ๕ ชุด
(๑.๓) เปลี่ยนชื่อตัว - ชื่อสกุล ให้แจ้งการเปลี่ยนแปลงโดยแนบสำเนาเอกสารหลักฐานใบสำคัญการเปลี่ยนชื่อตัว
- ชื่อสกุล สำเนาบัตรประจำตัว พร้อมแบบ ทร. ๑๔ (สำเนาทะเบียนบ้าน) จำนวน ๕ ชุด
(๑.๔) การเพิ่มเติมรายการอื่นๆ เช่น การได้รับการคัดเลือกให้เป็นข้าราชการดีเด่น,
การได้รับการคัดเลือกให้เป็นครอบครัวอบอุ่นกระทรวงพาณิชย์ เป็นต้น ให้ส่งสำเนาใบประกาศ
หรือหลักฐานอื่นๆ จำนวน ๑ ชุด
(๒) เอกสารหลักฐานที่ส่งให้ส่วนการเจ้าหน้าที่ ต้องรับรองสำเนาถูกต้องตามระเบียบสำนักนายกรัฐมนตรี
ว่าด้วยงานสารบรรณ พ.ศ. ๒๕๒๖ ข้อ ๓๑ ทุกครั้ง
(๓) ข้าราชการที่เคยรับราชการทหาร และได้รับยศทางทหารซึ่งต่อมาไม่ประสงค์ใช้ชื่อยศนำหน้าชื่อตัว
กรณีเช่นนี้สามารถกระทำได้ตามคำชี้แจงของกระทรวงกลาโหมลงวันที่ ๓๐ มิถุนายน ๒๕๑๗
(ฉ) แหล่งที่มาของข้อมูล
- เจ้าของประวัติ/คำสั่งแต่งตั้ง ย้าย โอน เลื่อนขั้นเงินเดือน
ฯลฯ

๒. งานพัฒนาบุคคล
(ก) ประเภทบุคคลที่มีการจัดเก็บข้อมูลไว้
- ผู้เข้ารับการฝึกอบรมในหลักสูตรที่กรมเจรจาการค้าระหว่างประเทศจัดขึ้น/ผู้ที่กรมฯ
ส่งไปเข้าร่วมสัมมนาและฝึกอบรมที่จัดขึ้นโดยหน่วยงานอื่นๆ ทั้งในประเทศ และต่างประเทศ
(ข) ประเภทของระบบข้อมูลข่าวสารส่วนบุคคล
- เก็บบันทึกในเครื่องคอมพิวเตอร์
(ค) ลักษณะการใช้ข้อมูลตามปกติ
- ใช้ในการพัฒนาบุคลากรของกรมเจรจาการค้าระหว่างประเทศ
(ง) วิธีการตรวจค้นข้อมูลตามแบบที่กำหนด
- กรอกคำขอตรวจค้นข้อมูลตามแบบที่กำหนด
- เลขานุการกรม หัวหน้าส่วนการเจ้าหน้าที่ หรือข้าราชการในส่วนการเจ้าหน้าที่ตั้งแต่ระดับ
๕ ขึ้นไป สำนักบริหารกลาง เป็นผู้พิจารณาอนุมัติ
(จ) วิธีการขอให้แก้ไขเปลี่ยนแปลงข้อมูล
- แสดงความจำนงขอแก้ไขข้อมูล พร้อมหลักฐานที่เกี่ยวข้อง
โดยให้รับรองสำเนาถูกต้องในเอกสารหลักฐาน ตามระเบียบสำนักนายกรัฐมนตรี ว่าด้วยงานสารบรรณ
พ.ศ. ๒๕๒๖ ข้อ ๓๑ ทุกครั้ง
(ฉ) แหล่งที่มาของข้อมูล
- จากผู้เข้ารับการฝึกอบรม/ประกาศนียบัตรผู้ผ่านการอบรม

ประกาศ
ณ วันที่ ๒๓ มีนาคม พ.ศ. ๒๕๕๐
ชุติมา
บุณยประภัศร
อธิบดีกรมเจรจาการค้าระหว่างประเทศ

วัชศักดิ์/ผู้จัดทำ
๒๒
พฤษภาคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๕๙ ง/หน้า ๔๑/๑๖ พฤษภาคม ๒๕๕๐